અહીં એક વાત નોંધવી રહી કે નક્સલવાદના ખાત્મામાં મનરેગા યોજનાનું પણ મહત્ત્વનું યોગદાન છે. આ યોજનાને નક્સલ પ્રભાવિત વિસ્તારોમાં પ્રભાવી રીતે લાગુ કરવામાં આવી તેનો લાભ સ્થાનિક લોકોને મળ્યો. લોકોને રોજગાર મળવા લાગ્યો, પરિણામે તેઓ નક્સલવાદીઓથી દૂર થવા લાગ્યા. છત્તીસગઢ સરકારે ગરીબો માટે સસ્તા અનાજની યોજના શરૂ કરી અને ઘરે-ઘરે અનાજ પહોંચાડ્યું. ગ્રેહાઉડ અને કોબરા જેવાં સુરક્ષા દળો તૈયાર કરાયાં અને રાજ્ય પોલીસને મજબૂત બનાવી. પહેલાં સુરક્ષા દળોને નક્સલવાદીઓ વિરુદ્ધ કાર્યવાહી કરી પરત તેમના કેમ્પોમાં ચાલ્યા જવાનું હતું. તેથી નક્સલવાદીઓ કાર્યવાહી બાદ તેમની ખોયેલી જમીન પર પરત આવી જતા અને ફરી વિકાસકાર્યોને ખોરવી દેતા.